Konstantinin palatsi

Konstantinin palatsi eli Suuri Strelnan palatsi () on palatsi Strelnassa Pietarissa Venäjällä. Palatsi oli suuriruhtinaiden kesäpalatsi ja on nykyään Venäjän presidentin edustuspalatsi. Se korvasi Pietarin Kivisaarella olevan Kivisaaren palatsin residenssin, joka muutettiin kaupungin vierastaloksi.
Rakennusvaiheet ja omistajat.
Palatsin suunnittelun aloitti Pietari Suuri vuonna 1715 ja tarkoituksena oli luoda Versaillesin tyyliin rakennettu kokonaisuus palatseineen ja puistoineen, suihkulähteineen ja kanavineen. Suihkulähdeasiantuntijat tuotettiin Venetsiasta ja palatsin ja ulkoalueiden suunnittelijoina olivat sen ajan tunnetuimmat arkkitehdit: Carlo Bartolomeo Rastrelli (1675–1744), Jean-Baptiste Le Blond, Sebastiano Cipriani ja myöhemmin Nicola Michetti. Kivipalatsin rakentaminen alkoi vuonna 1720 ja rakennustyöt valmistuivat vuonna 1751 Pietari Suuren tyttären Elisabetin ollessa Venäjän keisarinna. Loppuvaiheessa palatsin rakennustöiden johdossa oli arkkitehti Francesco Bartolomeo Rastrelli.
Keisarinna Katariina Suuren hallintokaudella vuonna 1779 palatsia uudistettiin ja seuraavalla vuosikymmenellä vuodesta 1786 lähtien oli sairaalana. Katariina ei oleskellut palatsissa, hän kävi Strelnassa metsästämässä tai kävelyillä. Vuonna 1797 palatsin omistajaksi tuli Katariinan pojanpoika suuriruhtinas Konstantin Pavlovitš, joka sai sen isältään Paavali I:ltä. Hänen ajaltaan on peräisin palatsin doorilaisten pylväiden koristama Suomenlahden puolella oleva valtava terassi, jonka suunnittelija on arkkitehti Andrei Voronihin. Merenpuoleiset alapuiston suihkulähteet ovat Pietari Suuren ajan suunnitelmien mukaiset.
Palatsissa oli tulipalo vuonna 1803. Restaurointisuunnitelman teki arkkitehti Voronihin ja töitä valvoi arkkitehti Luigi Rusca. Suuriruhtinas Konstantin Pavlovitšin kuoltua vuonna 1831 palatsin sai Nikolai I:n toiseksi vanhin poika, suuriruhtinas Konstantin Nikolajevitš (1827–1892). Suuriruhtinas oli sivistynyt ja kielitaitoinen mies, kiinnostunut tieteestä, musiikista ja kirjallisuudesta. Hän toimi merenkulkuministeriön päällikkönä ja osallistui maaorjalain uudistamiseen. Konstantin Nikolajevitšin puoliso oli suuriruhtinatar Aleksandra Iosifovna, Saksi-Altenburgin prinsessa. Pariskunnalla oli kuusi lasta. Aleksandra Iosifovna asui leskenä palatsissa vuoteen 1911 asti. Hänen lapsistaan nuorin aikuisikään asti elänyt oli Dmitri Konstantinovitš, joka oli syntynyt palatsissa. Dmitri Konstantinovitš oli palatsin viimeinen omistaja ja asukas. Hänet teloitettiin vuonna 1919 Pietari-Paavalin linnoituksessa.
Vallankumouksen jälkeen.
Lokakuun vallankumouksen jälkeen Konstantinin palatsia käytettiin Waisenhaus-orpokotina. Saksan joukot vaurioittivat linnaa hyvin pahasti Leningradin piirityksessä toisen maailmansodan aikana. Sen jälkeen se kunnostettiin ja otettiin N. G. Kusnetsovin meriakatemian käyttöön.
Pietarin 300-vuotisjuhliksi palatsi kunnostettiin vuosina 2001–2003 perusteellisesti, ja valtio panosti siihen 280 miljoonaa euroa. Nykyisin siinä on Venäjän presidentin virka-asunto, museo ja kansainvälinen kongressikeskus. Vuonna 2006 palatsissa järjestettiin G8-kokous. Konstantinin palatsia (eli Kongressipalatsi) kunnostettiin jälleen ennen vuoden 2013 G20-kokousta. Kunnostukseen käytettiin noin 51 miljoonaa euroa.
Konstantinin palatsi on Moskovassa sijaitsevan Venäjän presidentinhallinnon alainen. 
Palatsin salit.
Palatsissa on kaksi suurta edustussalia, jotka restauroitiin vuosina 1949–1955. Marmorisalissa on joonialaiset pilasterit ja seinien yläosassa sotasaavutuksia ja antiikin historiaa kuvaavia reliefejä. Ovipilasterit ovat tekomarmoria. Toinen paraatisali on nimeltään Sininen sali ja sen koristeena on myös korkokuvia ja väritettyä stukkokoristelua.
Strelnan puisto.
Konstantinin palatsia ympäröi suuri puistoalue. Palatsi on rajattu kadun puolelta takorauta-aidalla. Aidassa on Bartolomeo Rastrellin suunnittelema barokkityylinen portti, jonka kautta aikanaan kuljettiin palatsille kadun puoleisen yläpuiston kautta pitkin lehmusten ja vaahteroiden reunustamaa kujaa. Toinen kulkureitti on meren puolelta alapuiston kautta.
Puistossa on myös puinen kartanoa muistuttava palatsi, joka on peräisin Pietari Suuren ajalta. Keisari seurueineen käytti palatsia levähdyspaikkana Pietarhoviin ja Oranienbaumiin suuntautuneilla matkoilla. Strelnaan metsästämään tulleet keisarin vieraat majoittuivat puupalatsissa.